《侍太孺人由安国过贤沙至凤池》
宋代·喻良能

板舆多乐事，沙路及晴时。
约略瞻龙卧，逶迤到凤池。
匏樽细斟酌，华发足遨嬉。
此意安仁解，曛酣更赋诗。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。